Ego Petrus, comes Autissiodorensis et Tornodorensis, notum facio tam presentibus quam futuris me injuriosum extitisse abbati et monachis Sancti Benedicti super Ligerim. Quecumque ceperam in villa de Dyeto, que ipsorum subjacet juri, violenter et injuste capiendo, propter quoddam gistum quod in eadem villa me de jure habere suspicabar, multis namque probis viris attestantibus, cognovi quod secundum justitiam non poteram consequi quod petebam. Carta etiam Willelmi, comitis Nivernensis, de eadem villa conscripta, testificabatur libertatem quam idem comes G. eisdem monachis contulerat in ipsa villa de Dyeto ab omni exactione. Ad confirmationem ergo eorum que in ipsa carta G. continebantur, ut salva et illibata de caetero monachis permaneant, hanc cartam conscribi feci et sigilli mei impressione muniri. Actum est hoc anno gratie MCCX.